钦定古今图书集成/明伦汇编/人事典/第023卷 > 艺圃折中 > 《论神》
## 钦定古今图书集成/明伦汇编/人事典/第023卷 > 艺圃折中 > 《论神》

足履平地，径咫而广半，互而进之，亦如是而已。今置
榱桷于平地，乘而履之，已杌陧而不安，移而为涧溪
之梁，越者必股栗毛寒，汗溢气夺。又移而驾之不测
之渊，临而拟之，身足皆废。夫步武之地不过容足，足
之外广狭何与焉？而安危相悬者？履生于视，视生于
气，气生于神，贯虱承蜩，操舟运斤，非人绝之巧，一其
神也，则醉人不惧，其神全也；达人不碍，其神固也；贤
人不惑，其神藏也；高人不妄，其神守也；圣人不忧，其
神安也；神人不测，其神运也。奇常无实状，好恶无实
情。举世皆嗜瘢逐臭，则熊掌芝兰必以为可恶；大地
皆金瑰珠玉，而瓦砾者不多得，且不常有势必以为
奇。情与见移，见与境夺，幻妄颠倒，可胜既邪。